Kommissionens direktiv 2000/57/EF

af 22. september 2000

om ændring af bilagene til Rådets direktiv 76/895/EØF og 90/642/EØF om fastsættelse af maksimalgrænseværdier for pesticidrester på og i frugt og grøntsager og om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 76/895/EØF af 23. november 1976 om fastsættelse af maksimalgrænseværdier for pesticidrester på og i frugt og grøntsager(1), senest ændret ved Kommissionens direktiv 2000/24/EF(2), særlig artikel 5,

under henvisning til Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager(3), senest ændret ved Kommissionens direktiv 2000/42/EF(4),

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(5), senest ændret ved Kommissionens direktiv 2000/10/EF(6), særlig artikel 7, og

ud fra følgende betragtninger:

(1) I henhold til direktiv 91/414/EØF er medlemsstaterne ansvarlige for at godkende plantebeskyttelsesmidler til anvendelse på specifikke afgrøder. Godkendelserne skal baseres på en vurdering af virkningerne på menneskers og dyrs sundhed og indflydelsen på miljøet. Ved vurderingen skal der også tages hensyn til eksponeringen af sprøjtepersonalet og andre arbejdere og virkningen på land-, vand- og luftmiljøet samt på mennesker og dyr ved optagelse af rester på behandlede afgrøder.

(2) For produkter af vegetabilsk oprindelse, herunder frugt og grøntsager, er maksimalgrænseværdierne generelt baseret på de minimumsmængder af pesticider, der er nødvendige for at opnå effektiv plantebeskyttelse, og som er anvendt på en sådan måde, at der opnås den lavest mulige, toksikologisk acceptable restkoncentration, især med hensyn til miljøbeskyttelse og skønnet indtagelse gennem føden.

(3) Maksimalgrænseværdierne sættes til bestemmelsesgrænseværdien, hvis anvendelsen af plantebeskyttelsesmidler til godkendte anvendelsesformål ikke medfører en påviselig pesticidrestkoncentration i eller på levnedsmidlet, eller hvis der ikke er nogen godkendte anvendelsesformål, eller hvis de anvendelsesformål, der er godkendt af medlemsstaterne, ikke er blevet underbygget med de nødvendige data, eller hvis anvendelsesformål i tredjelande, der medfører restkoncentrationer i eller på levnedsmidler, som kan blive bragt i omsætning på EF's marked, ikke er blevet underbygget med de nødvendige data.

(4) Der bør løbende holdes øje med maksimalgrænseværdierne for pesticider. Grænseværdierne kan ændres under hensyntagen til nye anvendelsesformål, nye oplysninger og data og bør især hurtigt tages op til fornyet vurdering med henblik på at blive sænket, hvis Kommissionen bliver gjort opmærksom på problemer med hensyn til forbrugernes eksponering via kosten baseret på nye eller reviderede oplysninger, jf. artikel 4 i direktiv 76/895/EØF og artikel 8 i direktiv 90/642/EØF.

(5) Kommissionen har fået meddelelse om nye eller ændrede anvendelser af de pesticider, som er omfattet af dette direktiv. Dokumentationen for disse anvendelsesformål er blevet vurderet, og som følge deraf bør de gældende maksimalgrænseværdier i direktivernes bilag ændres.

(6) Forbrugernes livslange eksponering for disse pesticider via levnedsmidler, der kan indeholde rester heraf, er blevet vurderet efter de procedurer og den praksis, der følges i EF, under hensyntagen til de retningslinjer, der er offentliggjort af WHO(7), og det er blevet beregnet, at de maksimalgrænseværdier, der er fastsat i dette direktiv, ikke giver anledning til overskridelse af ADI.

(7) I relevante tilfælde er forbrugernes akutte eksponering for disse pesticider via hvert af de levnedsmidler, der kan indeholde rester heraf, blevet vurderet efter de procedurer og den praksis, der følges i EF, under hensyntagen til de rekommandationer, der er offentliggjort af WHO, og der er ikke konstateret nogen akutte indtagelsesproblemer.

(8) Ifølge artikel 4 i Kommissionens direktiv 98/82/EF(8) vedrørende fastsættelse af maksimalgrænseværdier blev der fastsat midlertidige maksimalgrænseværdier for vinclozolin for nogle produkter, indtil der vedtages reviderede maksimalgrænseværdier for alle landbrugsprodukter på basis af vurderingen i henhold til artikel 8, stk. 2, i direktiv 91/414/EØF. Vurderingen er endnu ikke afsluttet. Forbrugernes eksponering for vinclozolinrester bør dog reduceres, ved at maksimalgrænseværdierne for vinclozolin nedsættes for visse produkter. Disse reviderede grænseværdier bør også kun gælde midlertidigt, indtil vurderingen er afsluttet.

(9) Alle de pesticider, for hvilke der fastsættes maksimalgrænseværdier i dette direktiv, bør vurderes i henhold til direktiv 91/414/EØF. De maksimalgrænseværdier for pesticider, der er fastsat i dette direktiv, skal tages op til fornyet overvejelse i hvert enkelt tilfælde på grundlag af eventuelle kommissionsbeslutninger, som vedtages i fortsættelse af det vurderingsarbejde, som udføres i henhold til artikel 8, stk. 2, i direktiv 91/414/EØF.

(10) EF's handelspartnere er blevet hørt angående de grænseværdier, der er fastsat i dette direktiv, via Verdenshandelsorganisationen (WTO), og deres bemærkninger til disse grænseværdier er blevet taget i betragtning. Kommissionen vil undersøge muligheden for at fastsætte importtolerancer for maksimalgrænseværdier for bestemte kombinationer af pesticider og afgrøder, hvis der forelægges acceptable data.

(11) Der er taget hensyn til udtalelser fra Den Videnskabelige Komité for Planter, især råd og henstillinger om beskyttelse af forbrugere af levnedsmidler, der er behandlet med pesticider.

(12) Dette direktiv er i overensstemmelse med udtalelse fra Den Stående Komité for Plantesundhed -

UDSTEDT FØLGENDE DIREKTIV:

Artikel 1

I bilag II til direktiv 76/895/EØF ændres "3" til "10" for folpet i druer.

Artikel 2

I bilag II til direktiv 90/642/EØF foretages følgende ændringer:

1) "1" ændres til "30" for maleinhydrazid i gulerødder og pastinakker.

2) "0,1" ændres til "10" for glyphosat i bomuldsfrø.

3) "0,05" ændres til "5" for dithiocarbamaterne maneb, mancozeb, metiram, propineb og zineb i oliven.

4) Følgende nye maksimalgrænseværdier indsættes for pesticidresten diphenylamin:

>TABELPOSITION>

5) "3" og "2" for vinclozolin i tomater og ferskner ændres til "0,05*" og "0,05". Disse reviderede grænseværdier fastsættes midlertidigt.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. marts 2001. De underretter straks Kommissionen herom.

Disse bestemmelser anvendes fra den 1. april 2001.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 4

Dette direktiv er rettet til medlemsstaterne.

Udfærdiget i Bruxelles, den 22. september 2000.

På Kommissionens vegne

David Byrne

Medlem af Kommissionen

(1) EFT L 340 af 9.12.1976, s. 26.

(2) EFT L 107 af 4.5.2000, s. 28.

(3) EFT L 350 af 14.12.1990, s. 71.

(4) EFT L 158 af 30.6.2000, s. 51.

(5) EFT L 230 af 19.8.1991, s. 1.

(6) EFT L 57 af 2.3.2000, s. 28.

(7) Guidelines for predicting dietary intaks of pesticide residues (revised), prepared by the GEMS/Food Progamme in collaboration with the Codex Committee on Pesticide Residues, offentliggjort af World Health Organisation 1997 (WHO/FSF/FOS/97.7).

(8) EFT L 290 af 29.10.1998, s. 25.